b'\n_START_ARTICLE_\nAfasi\n_START_SECTION_\nAnamneser\n_START_PARAGRAPH_\nDen hyppigste \xc3\xa5rsaken til afasi er hjerneslag (ischemisk eller hemorrhagia). Traumatiske hjerneskader er den nest hyppigste \xc3\xa5rsaken. Andre, mer sjeldne \xc3\xa5rsaker er blant annet multippel sklerose, hjernebetennelser, hjernesvulst, evt. postoperative tilstander, samt kroniske hjernesykdommer som Alzheimers sykdom. Ved Parkinsons sykdom kan det ogs\xc3\xa5 forekomme stemme- og talevansker (dysartri), men sjelden afatiske symptomer.\n_START_SECTION_\nNevrologisk forklaringsmodell\n_START_PARAGRAPH_\nDen egentlige \xc3\xa5rsaken til afasi er at det mentale leksikon i hjernen blir kompromittert ved at spr\xc3\xa5klagrene (dvs. spesielle nevrongrupper) blir utslettet ved celled\xc3\xb8d, eller at forbindelsen mellom disse brytes. _NEWLINE_Ofte er det Arteria media cerebri sitt forsyningsomr\xc3\xa5de som rammes ved at perfusjonen av blod p\xc3\xa5 et eller annet vis hindres._NEWLINE_Celled\xc3\xb8d skjer for eksempel ved at nevronene utsettes for oksygenmangel og osmose._NEWLINE_Aktivering av genetisk programmert celled\xc3\xb8d (apoptopsis) er ogs\xc3\xa5 p\xc3\xa5vist ved ischemiske slag._NEWLINE_N\xc3\xa5r en cellegruppe d\xc3\xb8r, fylles hulrommet med v\xc3\xa6ske, og man kan enkelt lokalisere lesjonen ved Computertomografi (CT) eller Magnettomografi (MRI). _NEWLINE_Mye tyder p\xc3\xa5 at perfusjonsvekta MRI er bedre egnet her enn diffusjonsvekta MRI med tanke p\xc3\xa5 \xc3\xa5 vurdere rehabiliteringspotensialet og den resterende prosesseringskapasiteten._NEWLINE_Hjernens spr\xc3\xa5ksentre sitter i venstre hemisf\xc3\xa6re hos 94% av befolkningen. Av den grunn er det venstrehemisf\xc3\xa6riske lesjoner som oftest f\xc3\xb8rer til afasi. Men en mindre prosentandel av befolkningen har omvendt lateralisering. _NEWLINE_Det er ikke bare lateraliseringen som er avgj\xc3\xb8rende, \xe2\x80\x93 ogs\xc3\xa5 lokaliseringen innenfor venstre hemisf\xc3\xa6re har avgj\xc3\xb8rende betydning for afasitype og grad kompromittering.\n_START_SECTION_\nSymptomer\n_START_PARAGRAPH_\nMennesker med afasi, afatikere, kan ha vansker med spr\xc3\xa5kforst\xc3\xa5elsen og med spr\xc3\xa5kproduksjonen, ogs\xc3\xa5 kalt for impressive hhv. ekspressive spr\xc3\xa5kvansker. Andre kognitive funksjoner som hukommelse, romlig orienteringsevne, abstrakt tenkning, matematiske evner mm. kan v\xc3\xa6re normale hos afatikere, men oftest ledsages afasi av flere kognitive dysfunksjoner._NEWLINE_En generell regel er at personens evne til symbolbehandling ofte blir kompromittert.\n_START_SECTION_\nBehandling\n_START_PARAGRAPH_\nTilbudet for afatikere faller i Norge under oppl\xc3\xa6ringsloven. Behandling og rehabilitering av afatikere skjer som behandling av grunnsykdommen, delvis som medikamentell behandling og som spr\xc3\xa5kterapi, det sistnevnte i all hovedsak ved logopeder._NEWLINE_Spr\xc3\xa5kbehandlingen er tilpasset problemstillingen, det vil si at ulike afasityper krever ulik stimulering eller rehabiliteringsopplegg for \xc3\xa5 gjenvinne den tapte kompetanse.\n_START_SECTION_\nRehabilitering\n_START_PARAGRAPH_\nGjenvinning av spr\xc3\xa5kkompetanse avhenger av mange faktorer. Mange studier indikerer tydelig at hjernens funksjonskart er i kontinuerlig endring. S\xc3\xa6rlig blir slike endringer fremprovosert av lesjoner, som en naturlig prosess i kroppen for \xc3\xa5 gjenopprette equilibrium. Dette betyr at en prosess kan overflyttes til et nevronalt nabosubstrat. Mange fMRI-studier tyder p\xc3\xa5 at remappingen i forbindelse med spr\xc3\xa5kskader skjer innenfor venstre hemisf\xc3\xa6re (ipsilateralt) s\xc3\xa5 lenge der er finnes et nevronalt substrat \xc3\xa5 bygge p\xc3\xa5 der, fortrinnsvis et tilgrensende omr\xc3\xa5de. Hvis lesjonen er s\xc3\xa5 stor at dette ikke er mulig, flyttes en normalt venstrehemisf\xc3\xa6risk prosess (for eksempel fonologisk prosessering) over til et h\xc3\xb8yrehemisf\xc3\xa6risk substrat (kontralateralt), fortrinnsvis i et homologt omr\xc3\xa5de (speilvendt). _NEWLINE_Rehabilitering basert p\xc3\xa5 ipsilateralt substrat er vanligvis mindre tidkrevende enn basert p\xc3\xa5 et kontralateralt substrat, fordi det ipsilaterale substratet allerede inneholder en grad prosesseringskompetanse. Relativt f\xc3\xa5, om noen i det hele tatt, oppn\xc3\xa5r full rehabilitering etter en afasi som i utgangspunktet testes til lavere enn 50 prosentiler etter NGA. Men de fleste bedrer sin spr\xc3\xa5klige funksjonsevne dramatisk i positiv retning hvis de kommer inn under et logopedisk behandlingstiltak.'